แนวโน้มหุ้นมีโอกาสปรับลง
นักวิเคราะห์ฯคาดตลาดหุ้นไทยเช้านี้มีโอกาสปรับตัวลง หลังมองว่ายังไม่มีปัจจัยใหม่ๆเข้ามากระตุ้นตลาด
5 เม.ย. 2556

นักวิเคราะห์ฯคาดตลาดหุ้นไทยเช้านี้มีโอกาสปรับตัวลง หลังมองว่ายังไม่มีปัจจัยใหม่ๆเข้ามากระตุ้นตลาด
นายอภิชาติ ผู้บรรเจิดกุล ผู้อำนวยการสายงานวิเคราะห์หลักทรัพย์เชิงกลยุทธ์ บล.ทิสโก้ กล่าวว่า แนวโน้มตลาดหุ้นไทยช่วงเช้านี้ยังผันผวนและมีโอกาสที่จะปรับตัวลง มองว่ายังไม่มีปัจจัยใหม่ๆเข้ามาช่วยกระตุ้นตลาด โดยธนาคารกลางยุโรป(ECB)บีมีมติตรึงอัตราดอกเบี้ยไว้ที่ระดับต่ำสุดเป็นประวัติการณ์ 0.75% และระบุว่าเศรษฐกิจยุโรปยังมีความเสี่ยงอยู่ อาจจะฟื้นตัวได้อย่างเร็วในช่วงปลายปี และปัจจุบันสถานการณ์คาบสมุทรเกาหลียังไม่นิ่ง จึงควรมีการติดตามสถานการณ์อย่างใกล้ชิด
ส่วนปัจจัยในประเทศยังต้องติดตามความคืบหน้า ร่าง พ.ร.บ.กู้เงิน 2 ล้านล้านบาท ซึ่งอยู่ระหว่างการรอความชัดเจนอยู่ว่าจะขัดต่อรัฐธรรมนูญหรือไม่ และการผลักดันกฎหมายนิรโทษกรรม ส่งผลให้ในช่วงนี้การเมืองจะยังไม่นิ่ง 
วานนี้สาเหตุที่ตลาดหุ้นปรับตัวขึ้นมาจากความกังวลสถานการณ์ด้านการเมืองคลี่คลายลง หลังจากคณะกรรมการป้องกันและปราบปรามการทุจริตแห่งชาติ(ป.ป.ช.)ออกมาระบุว่าไม่พบว่านายกรัฐมนตรีแจ้งบัญชีทรัพย์สินเป็นเท็จ ส่งผลให้ตลาดหุ้นไทยกลับมาดีดตัวกลับแรง แต่ก็ไม่ใช่ปัจจัยที่ยั่งยืน ส่งผลให้ในวันนี้ดัชนีตลาดหุ้นไทยมีโอกาสที่จะปรับลงหลุดแนวรับที่ 1,500 จุดได้อีกครั้ง
ส่วนเรื่องของ Fund flow ต่างชาติยังมีการขายออกมาอย่างต่อเนื่อง และยังมีการทำ short ในตลาด Future จำนวนมากด้วย จึงควรเพิ่มความระมัดระวังในการลงทุนในช่วงนี้ พร้อมให้กรอบแกว่งไว้ที่ แนวรับ 1,495-1,500 จุด และแนวต้าน 1,535-1,540 จุด